“บอริส จอห์นสัน” ถูกส่งเข้า ICU ด่วน หลังอาการป่วย “โควิด-19” ทรุดต่อเนื่อง
“บอริส จอห์นสัน” ถูกส่งเข้า ICU ด่วน หลังอาการป่วย “โควิด-19” ทรุดต่อเนื่อง
7 เม.ย. 2563

สำนักข่าว THE STANDARD รายงานว่าวันนี้ (7 เมษายน) บ้านหมายเลข 10 ถนนดาวนิงสตรีท รายงานว่า นายกรัฐมนตรีบอริส จอห์นสัน ของสหราชอาณาจักร ถูกนำตัวเข้าห้อง ICU หลังอาการป่วยด้วยโรคโควิด-19 รุนแรงขึ้นอย่างต่อเนื่อง นับตั้งแต่ติดเชื้อโคโรนา 2019 เมื่อกว่า 1 สัปดาห์ก่อน
โดยผู้นำสหราชอาณาจักรวัย 55 ปีรายนี้กลับมารักษาตัวที่โรงพยาบาล St Thomas ในกรุงลอนดอน เมื่อเย็นวันอาทิตย์ที่ผ่านมา เนื่องจากอาการยังไม่ดีขึ้น บ้านหมายเลข 10 เผย ขณะนี้จอห์นสันอยู่ในการดูแลรักษาของทีมแพทย์อย่างใกล้ชิด
ด้านประธานาธิบดีโดนัลด์ ทรัมป์ ระบุว่า ชาวอเมริกันทุกคนภาวนาให้อาการของเขาดีขึ้น พร้อมกับเอ่ยปากชมว่า จอห์นสันเป็นเพื่อนที่ดีสำหรับเขาและสหรัฐอเมริกา เขารู้ดีว่าจอห์นสันเป็นคนแข็งแกร่งและจะไม่ยอมแพ้
ล่าสุด สหราชอาณาจักรมีผู้ป่วยโควิด-19 สะสม 51,608 ราย หลังทำการตรวจหาเชื้อไปแล้วกว่า 2.5 แสนราย รักษาหายแล้ว 135 ราย เสียชีวิตแล้ว 5,373 ราย อัตราการเสียชีวิตอยู่ที่ 10.4%